নিউটাউনের রাস্তায় শহরকেন্দ্রিক ও অত্যাধুনিক যানবাহন চালু করতে চায় হিডকো। প্রাথমিক পদক্ষেপ হিসাবে ইতিমধ্যেই শুরু হয়েছে অ্যাপ পরিচালিত সাইকেল। এবার আনা হচ্ছে অ্যাপ নির্ভর বিদ্যুৎচালিত গাড়ি। 
শহরবাসীকে আধুনিক জীবনযাত্রায় অভ্যস্ত করানোর জন্য সম্প্রতি দিল্লিতে ‘নিউটাউন অ্যান্ড কলকাতা ডেভেলপমেন্ট অথরিটি’কে (এনকেডিএ) পুরস্কৃত করেছে ‘হাউজিং অ্যান্ড আরবান ডেভেলপমেন্ট কর্পোরেশন’ (হাডকো)। মূলত অ্যাপ নির্ভর সাইকেল চালু করার জন্যই মিলেছে এই স্বীকৃতি। হিডকোর চেয়ারম্যান দেবাশিস সেন জানান, যে সংস্থাটি অ্যাপ সাইকেল চালু করেছে, বৈদ্যুতিক গাড়ি রাস্তায় নামানোর ব্যাপারে তাদের সঙ্গেই কথাবার্তা শুরু হয়েছে। 
হিডকো সূত্রের খবর, দুই আসন বিশিষ্ট ছোট ছোট বৈদ্যুতিক গাড়ি নিউটাউনের বিভিন্ন রাস্তায় নামানো হবে। মোটামুটি ৭০ থেকে ৮০ কিলোমিটারের মধ্যেই গাড়িগুলি ঘুরবে। অ্যাপ থেকেই পাওয়া যাবে গাড়ির হদিশ। গাড়িগুলি হবে দূষণহীন এব‌ং গিয়ারহীন। গ্রাহককে নিজেই গাড়ি চালাতে হবে এবং গাড়ি চালানোর লাইসেন্স থাকতে হবে। 
এমন একটি গাড়ি চালিয়ে হিডকো চেয়ারম্যান নিজেও মাঝে মধ্যে নিউটাউনে ঘুরে বেড়়ান। গাড়িটি হিডকো অফিসের নীচেই রাখা থাকে। দেবাশিস বলেন, ‘‘শহরকেন্দ্রিক জীবনযাত্রায় গতি আনতে মেট্রো-সহ অনেক কিছুই নিউটাউনে আসছে। এ ক্ষেত্রে বৈদ্যুতিক গাড়িও গুরুত্বপূর্ণ হয়ে উঠবে।’’ 
সংশ্লিষ্ট সংস্থার তরফে আতিউর রহমান জানান, বৈদ্যুতিক গাড়ির বিষয় কথাবার্তা শুরু হয়েছে। দুর্গাপুজোর আগে কিংবা পরে প্রকল্প চালু হবে। ভবিষ্যতে ইলেকট্রিক বাইক চালানোর পরিকল্পনাও রয়েছে। নিউটাউনের পাশাপাশি, সল্টলেকের সেক্টর ফাইভেও অ্যাপ সাইকেল চালু হয়েছে বলে জানান আতিউর।